b'\n_START_ARTICLE_\nTesalija\n_START_PARAGRAPH_\nTesalija (gr\xc5\xa1ko \xce\x98\xce\xb5\xcf\x83\xcf\x83\xce\xb1\xce\xbb\xce\xaf\xce\xb1: Thessal\xc3\xada) je ena od 13 gr\xc5\xa1kih pokrajin \xe2\x80\x93 periferij, ki je razdeljena na \xc5\xa1tiri prefekture. Glavno mesto pokrajine je Larisa (\xce\x9b\xce\xac\xcf\x81\xce\xb9\xcf\x83\xce\xb1). Skupaj s pokrajino Makedonijo in Trakijo tvori neuradno geografsko tvorbo Severno Gr\xc4\x8dijo. Tesalija le\xc5\xbei v osrednji Gr\xc4\x8diji in meji na severu na Makedonijo, na zahodu na Epir, na jugu na Osrednjo Gr\xc4\x8dijo (\xce\xa3\xcf\x84\xce\xb5\xcf\x81\xce\xb5\xce\xac \xce\x95\xce\xbb\xce\xbb\xce\xac\xce\xb4\xce\xb1 - Stere\xc3\xa1 Ell\xc3\xa1da) in na vzhodu na Egejsko morje.\n_START_SECTION_\nGeografija\n_START_PARAGRAPH_\nPokrajino sestavlja osrednje ni\xc5\xbeavje z ve\xc4\x8djima mestoma Trikala in Larisa, ki ga obkro\xc5\xbea venec gora. V pokrajini je izrazita zimska sezona in poletna sezona z obilnim de\xc5\xbejem. Pokrajina je zaradi tega zelo rodovitna in so jo zato imenovali \xc5\xbeitnica Gr\xc4\x8dije._NEWLINE_Gorovja, ki obkro\xc5\xbeajo Tesalijo, je ostro lo\xc4\x8dujejo od drugih pokrajin. Na severu sta gorovji Kh\xc3\xa1sia in Kambunian, na severovzhodu pogorje Olimpa (2.918 m), na zahodu gorovje Pindos z vrhovi preko 2.000 m in na jugovzhodu obalni pogorji \xc3\x93ssa (1.978 m) in P\xc3\xadlion (1.651 m)._NEWLINE_Skozi pokrajino te\xc4\x8de reka Pini\xc3\xb3s s svojimi pritoki.\n_START_SECTION_\nZgodovina\n_START_PARAGRAPH_\nTesalija je bila okrog leta 2.500 pr. n. \xc5\xa1t. sredi\xc5\xa1\xc4\x8de bogate neolitske kulture. V mestih Iolk\xc3\xb3s, Dim\xc3\xadni, in S\xc3\xa9sklo v bli\xc5\xbeini V\xc3\xb3losa so na\xc5\xa1li tudi naselja Mikejcev. V anti\xc4\x8dni Gr\xc4\x8diji je tesalsko ni\xc5\xbeavje postalo posest bogatih dru\xc5\xbein, na primer Aleuadov iz Larise in Skopadov iz Krannona. Dru\xc5\xbeine so na ozemlju Tesalije organizirale federacijo, ki je kasneje pri\xc5\xa1la pod oblast Amfiktionske zveze iz severne Gr\xc4\x8dije. Tesalci so bili znani predvsem po svoji konjenici._NEWLINE_Med gr\xc5\xa1ko-perzijskimi vojnami so se Aleuadi povezali s Perzijci. Jazon iz Fere je de\xc5\xbeelo za kratek \xc4\x8das pretvoril v pomembno voja\xc5\xa1ko silo, trajnej\xc5\xa1e dose\xc5\xbeke pa je prepre\xc4\x8dil njegov umor. V 4. stoletju pr. n. \xc5\xa1t. je Tesalija postala makedonska vazalna dr\xc5\xbeava, leta 148 pr. n. \xc5\xa1t. pa so jo Rimljani vklju\xc4\x8dili v provinco Makedonijo. Leta 300 je postala samostojna provinca z glavnim mestom Larisa in ostala del Vzhodnega Rimskega cesarstva vse do 13. stoletja. V 13. stoletju so velik del Tesalije zasedli Vlahi. Po \xc4\x8detrti kri\xc5\xbearski vojni je Tesalija postala del Solunskega kraljestva, dokler je leta 1215 ni zasedel Teodor Komnen Dukas. Postala je eno od samostojnih ozemelj, ki jim je vladala dru\xc5\xbeina Dukas. Dukasi so leta 1318 izumrli in sledilo je obdobje bizantinske in srbske dominacije. Po \xc5\xa1e enem obdobju samostojnosti so Tesalijo leta 1394 zasedli otomanski Turki. Leta 1881 je Tur\xc4\x8dija ve\xc4\x8dino Tesalije predala Gr\xc4\x8diji, med gr\xc5\xa1ko-tur\xc5\xa1ko vojno (1897) pa je ozemlje ponovno zasedla in ga obdr\xc5\xbeala do konca leta 1897.'